CELEX: 32017D0499
Language: lt
Date: 1489708800000
Title: 2017 m. kovo 17 d. Komisijos įgyvendinimo sprendimas (ES) 2017/499 dėl Europos mokslinių tyrimų infrastruktūros konsorciumo statusą turinčios Europos e. mokslo ir technologijų infrastruktūros biologinės įvairovės ir ekosistemų moksliniams tyrimams vykdyti „LifeWatch ERIC“ įsteigimo (pranešta dokumentu Nr. C(2017) 1648) (Tekstas svarbus EEE. )

22.3.2017   
            
            
               LT
            
            
               Europos Sąjungos oficialusis leidinys
            
            
               L 76/35
            
         KOMISIJOS ĮGYVENDINIMO SPRENDIMAS (ES) 2017/499
   2017 m. kovo 17 d.
   dėl Europos mokslinių tyrimų infrastruktūros konsorciumo statusą turinčios Europos e. mokslo ir technologijų infrastruktūros biologinės įvairovės ir ekosistemų moksliniams tyrimams vykdyti „LifeWatch ERIC“ įsteigimo
   
      
         (pranešta dokumentu Nr. C(2017) 1648)
      
   
   (Tekstas autentiškas tik graikų, ispanų, italų, nyderlandų, portugalų, prancūzų, rumunų ir slovėnų kalbomis)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
   kadangi:
   
               (1)
            
            
               Belgija, Graikija, Ispanija, Italija, Nyderlandai, Portugalija, Rumunija ir Slovėnija paprašė Komisijos įsteigti Europos mokslinių tyrimų infrastruktūros konsorciumo statusą turinčią Europos e. mokslo ir technologijų infrastruktūrą biologinės įvairovės ir ekosistemų moksliniams tyrimams vykdyti („LifeWatch ERIC“). Jos susitarė, kad „LifeWatch ERIC“ priimančioji valstybė narė bus Ispanija;
            
         
               (2)
            
            
               Komisija įvertino paraišką pagal Reglamento (EB) Nr. 723/2009 5 straipsnio 2 dalį ir padarė išvadą, kad ji atitinka tame reglamente nustatytus reikalavimus;
            
         
               (3)
            
            
               šiame sprendime nustatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Įsteigiama Europos mokslinių tyrimų infrastruktūros konsorciumo statusą turinti Europos e. mokslo ir technologijų infrastruktūra biologinės įvairovės ir ekosistemų moksliniams tyrimams vykdyti – „LifeWatch ERIC“.
   2.   Esminiai „LifeWatch ERIC“ įstatų elementai išdėstyti priede.
   2 straipsnis
   Šis sprendimas skirtas Belgijos Karalystei, Graikijos Respublikai, Ispanijos Karalystei, Italijos Respublikai, Nyderlandų Karalystei, Portugalijos Respublikai, Rumunijai ir Slovėnijos Respublikai.
   
      Priimta Briuselyje 2017 m. kovo 17 d.
      
         
            Komisijos vardu
         
         Carlos MOEDAS
         
            Komisijos narys
         
      
   
   
      (1)  OL L 206, 2009 8 8, p. 1.
   
      PRIEDAS
      
         ESMINIAI „LIFEWATCH ERIC“ ĮSTATŲ ELEMENTAI
      
      
         Toliau išdėstytuose „LifeWatch ERIC“ įstatų straipsniuose ir straipsnių dalyse pateikiami pagal Tarybos reglamento (EB) Nr. 723/2009 6 straipsnio 3 dalį numatyti esminiai elementai
      
      2 straipsnis
      Tikslai ir uždaviniai. ERIC padaliniai
      1.   Pagrindinė „LifeWatch ERIC“ užduotis – sukurti ir eksploatuoti duomenų ir algoritmų, kurių reikia biologinės įvairovės ir ekosistemų moksliniams tyrimams vykdyti, kaupimo ir integravimo infrastruktūrą ir informacines sistemas, be kita ko, siekiant didinti supratimą apie kitus visuomeninius uždavinius, kaip antai prisitaikymą prie klimato kaitos bei jos švelninimą, ir stiprinti sąsajas bei sąveiką su jais, taip pat aprūpinti analitiniais pajėgumais.
      2.   Šiuo tikslu „LifeWatch ERIC“ vykdo ir koordinuoja įvairių rūšių veiklą, kuri apima toliau nurodytą ir kitokią veiklą:
      
                  a)
               
               
                  paskirstytosios mokslinių tyrimų infrastruktūros, kuria suteikiamos galimybės naudotis pajėgumais, skirtais biologinės įvairovės duomenims kaupti remiantis paklausa, eksploatavimą; integruotą prieigą prie paskirstytųjų duomenų išteklių; duomenų paieškos, analizės, modeliavimo ir vizualizavimo paslaugas; internetu ir vietoje teikiamą paramą naudotojams; moksliniam bendradarbiavimui ir eksperimentams skirtą skaitmeninę aplinką;
               
            
                  b)
               
               
                  paramą nacionalinėms ir tarptautinėms įstaigoms ir bendradarbiavimą su jomis duomenų kaupimo bei mainų srityje remiantis susitarimais dėl paslaugų lygio; skaičiavimo pajėgumus; naujų infrastruktūros pajėgumų kūrimą, įskaitant tarpininko, kuris nacionalinių ir tarptautinių įstaigų, institucijų ir organizacijų prašymu koordinuotų jų reikalavimus ir vykdymo planus, vaidmens ištyrimą;
               
            
                  c)
               
               
                  gebėjimų suteikti naujų plataus masto mokslo plėtros galimybių stiprinimą; galimybių sparčiau rinkti duomenis naujomis technologijomis suteikimą; žiniomis pagrįsto sprendimų priėmimo biologinės įvairovės ir ekosistemų valdymo klausimais rėmimą; mokymo programų rėmimą;
               
            
                  d)
               
               
                  mokslinių tyrimų infrastruktūros atnaujinimo pajėgumų priežiūrą, inovacijas, žinių ir technologijų praktinį panaudojimą, naujų analitinių pajėgumų kūrimą;
               
            
                  e)
               
               
                  kitų su pirma minėta veikla glaudžiai susijusių užduočių vykdymą generalinės asamblėjos sprendimu.
               
            1 straipsnis
      Pavadinimas, buveinė, buvimo vieta ir darbo kalba
      1.   Europos e. mokslo ir technologijų infrastruktūra biologinės įvairovės ir ekosistemų moksliniams tyrimams vykdyti (toliau – „LifeWatch ERIC“) įsteigiama kaip Europos mokslinių tyrimų infrastruktūros konsorciumas (ERIC) pagal Reglamentą (EB) Nr. 723/2009.
      3.   „LifeWatch ERIC“ buveinė yra Sevilijoje, Ispanijos Karalystėje (toliau – priimančioji valstybė narė).
      18 straipsnis
      Trukmė
      „LifeWatch ERIC“ įsteigiama neribotam laikui.
      19 straipsnis
      Likvidavimas ir nemokumas
      1.   Sprendimą likviduoti „LifeWatch ERIC“ priima generalinė asamblėja kvalifikuota balsų dauguma.
      2.   Be reikalo nedelsdama ir bet kuriuo atveju per 10 dienų nuo sprendimo likviduoti „LifeWatch ERIC“ priėmimo „LifeWatch ERIC“ praneša Europos Komisijai apie tokį sprendimą.
      3.   Priėmus sprendimą likviduoti „LifeWatch ERIC“, jos vykdomoji valdyba, veikdama pagal priimančiosios valstybės narės teisės aktus, organizuoja turto ir veiklos likvidavimą vadovaudamasi šiais principais:
      
                  a)
               
               
                  visi materialūs paramai skirti daiktai, kuriais leido disponuoti priimančioji valstybė narė, kurioje veikia bendra infrastruktūra arba paskirstytasis centras, grąžinami;
               
            
                  b)
               
               
                  visas kitas turtas panaudojamas „LifeWatch ERIC“ įsipareigojimams ir su jos likvidavimu susijusioms sąnaudoms padengti. Bet koks finansinis perteklius paskirstomas likviduojant esantiems nariams atsižvelgiant į jų bendrų bazinių finansinių įnašų, sumokėtų nuo „LifeWatch ERIC“ veiklos pradžios, proporcinę dalį;
               
            
                  c)
               
               
                  kiek tai susiję su nepiniginiais ir kitokiais įnašais, vykdomoji valdyba, gavusi generalinės asamblėjos pritarimą, „LifeWatch ERIC“ veiklą ir technines žinias gali perduoti panašias užduotis įgyvendinančioms institucijoms, jei tai praktiškai įmanoma. Jeigu lygiaverčių institucijų nėra, turtas, išskyrus finansinį perteklių, likęs sumokėjus „LifeWatch ERIC“ skolas, padalijamas nariams proporcingai bendrai jų metinių įnašų sumai, nebent susitarimuose dėl paslaugų lygio būtų nurodyta kitaip. Jei įmanoma, turtas paskirstomas tiems nariams, kurie jį įnešė.
               
            4.   Likvidavimui, dėl kurio nutraukiama „LifeWatch“ eksploatacija, galioja terminai, kurie taikomi nario pasitraukimui arba narystės nutraukimui pagal 5 straipsnio 1, 2 ir 6 dalis.
      5.   „LifeWatch ERIC“ nustoja veikti Europos Komisijos atitinkamo pranešimo paskelbimo Europos Sąjungos oficialiajame leidinyje dieną.
      14 straipsnis
      Ištekliai, biudžeto principai, atsakomybė ir draudimas
      3.   „LifeWatch ERIC“ yra atsakinga už savo skolas. Nariai nėra solidariai atsakingi už „LifeWatch ERIC“ skolas. Narių atsakomybė už „LifeWatch ERIC“ skolas apsiriboja jų atitinkamais įnašais.
      6 SKYRIUS
      
         POLITIKA
      
      15 straipsnis
      Prieigos prie „LifeWatch ERIC“ infrastruktūros ir sklaidos politika
      1.   „LifeWatch ERIC“ paskirtis – sudaryti geresnes sąlygas moksliniams tyrimams ir mokymuisi, ji neturi riboti prieigos prie turimų duomenų ir algoritmų, nebent tai prieštarautų tų duomenų ir algoritmų naudojimo sąlygoms, dėl kurių iš anksto susitarta su jų savininku (-ais).
      2.   „LifeWatch“ sukuria ir eksploatuoja savo infrastruktūrą, skirtą biologinės įvairovės ir ekosistemų moksliniams tyrimams Europoje. Sprendimą dėl teikiamų paslaugų priima generalinė asamblėja, kuri gali atskirti nariams ir ne nariams bei jų mokslo darbuotojams teikiamas paslaugas.
      3.   Sprendimus skirti pirmenybę tam tikroms „LifeWatch ERIC“ teikiamoms paslaugoms priima generalinė asamblėja, atsižvelgdama į mokslinės ir techninės patariamosios tarybos atlikto nepriklausomo vertinimo rezultatus.
      4.   Jeigu dėl finansinių ir (arba) techninių priežasčių galimybės teikti prieigą yra ribotos, generalinė asamblėja, atsižvelgdama į turimus išteklius, nustato konkurso tvarka skiriamų dotacijų programas, kad suteiktų galimybę laimėjusiems pareiškėjams pasinaudoti siūlomais pajėgumais. Paraiškas, kurias gali teikti pareiškėjai iš viso pasaulio, vertina vykdomosios valdybos paskirtas nepriklausomas vertinimo komitetas, remdamasis mokslinės ir techninės patariamosios tarybos rekomendacijomis. Dotacijų programos, vertinimo tvarka ir sąlygos, kurias gali nustatyti generalinė asamblėja, turi atitikti bendruosius mokslinės kompetencijos ir sąžiningos praktikos reikalavimus.
      5.   Vykdomoji valdyba generalinei asamblėjai gali siūlyti, kokių reikėtų laikytis reikalavimų, susijusių su bendrais ar ad hoc teisiniais santykiais su duomenų naudotojais. Visuomenei turi būti suteiktos prieigos teisės, išskyrus atvejus, kai naudojimasis paslaugomis ar ištekliais yra apribotas vadovaujantis savininkų nustatytomis licencijų sąlygomis. „LifeWatch ERIC“ vadovaujasi atitinkama Europos Sąjungos politika ir reglamentais.
      6.   Generalinė asamblėja, taikydama Reglamento (EB) Nr. 723/2009 3 straipsnio 2 dalį, absoliučia balsų dauguma gali nuspręsti tam tikroms ar visoms bendruomenėms nustatyti mokesčius už bendrą prieigą prie tam tikrų „LifeWatch ERIC“ teikiamų paslaugų, taip pat gali nuspręsti licencijuoti savo priemones ar produktus kaip bendrą nuosavybę ar jiems taikyti kitokias licencijas.
      7.   „LifeWatch ERIC“ duomenų prieigos ir sklaidos politika grindžiama gerąja tarptautine viešųjų duomenų srities praktika, kaip antai Europos Sąjungos nustatyta praktika; pagal šią politiką pripažįstamos duomenų ir algoritmų savininkų teisės ir visapusiškai atsižvelgiama į visus susijusius etinius ar teisinius klausimus. „LifeWatch ERIC“ tobulina kompetenciją mokslinių tyrimų, mokymo ir mokymosi srityse, taip pat remia geriausios patirties kultūrą pasitelkdama propagavimo ir mokymo veiklą.
      8.   „LifeWatch ERIC“ skatina, kad mokslo darbuotojai, kurie naudojasi „LifeWatch ERIC“ infrastruktūra, viešai skelbtų savo mokslinių tyrimų rezultatus, ir prašo, kad narių mokslo darbuotojai suteiktų galimybę susipažinti su rezultatais per „LifeWatch ERIC“.
      9.   Remiantis sklaidos politika turi būti nustatytos įvairios tikslinės grupės, o joms pasiekti „LifeWatch ERIC“ turi naudoti įvairius kanalus, pavyzdžiui, interneto svetainę, naujienlaiškius, seminarus, dalyvavimą konferencijose, straipsnius žurnaluose ir dienraščiuose.
      16 straipsnis
      Mokslinis ir techninis vertinimas
      1.   „LifeWatch ERIC“ įsteigia mokslinę ir techninę patariamąją tarybą – nepriklausomą organą, kurį sudaro kvalifikuoti mokslininkai ir ekspertai. Vykdomoji valdyba generalinei asamblėjai pateikia tvirtinti tos tarybos įgaliojimus. Mokslinės ir techninės patariamosios tarybos nariai skiriami ketverių metų kadencijai, kuri gali būti pratęsta. Mokslinė ir techninė patariamoji taryba gali teikti rekomendacijas vykdomajai valdybai. Visa informacija apie tas rekomendacijas atskleidžiama generalinei asamblėjai, o ši gali parengti įgyvendinimo taisykles ar gaires ir jas pateikti vykdomajai valdybai, kad ji pateiktų papildomų rekomendacijų.
      2.   Generalinė asamblėja gali patvirtinti tinkamą atlygį už mokslinės ir techninės patariamosios tarybos ir vertinimo komiteto narių įvykdytas užduotis.
      3.   Ketvirtaisiais kiekvieno penkerių metų planavimo laikotarpio metais įsteigiamas ad hoc vertinimo komitetas, kuris turi įvertinti bendrus „LifeWatch ERIC“ mokslinės ir techninės veiklos rezultatus ir pateikti strateginių rekomendacijų dėl būsimo penkerių metų laikotarpio. Šio komiteto narius skiria generalinė asamblėja, atsižvelgdama į mokslinės ir techninės patariamosios tarybos rekomendacijas. Nariai skiriami individualiai, o ne kaip tam tikros šalies ar institucijos atstovai.
      17 straipsnis
      Duomenų prieigos ir intelektinės nuosavybės teisių politika
      1.   „LifeWatch ERIC“ pripažįsta, kad dalis jos, kaip infrastruktūros, vertės grindžiama didesniais viešai prieinamų žinių privalumais. Taikoma atvirųjų šaltinių ir atvirosios prieigos principams palanki politika.
      2.   „LifeWatch ERIC“ turi teikti konsultacijas mokslo darbuotojams, kad užtikrintų, jog moksliniai tyrimai, kuriuos vykdant naudojama medžiaga, prieinama per „LifeWatch ERIC“, būtų vykdomi paisant duomenų savininkų teisių apsaugos ir asmenų privatumo apsaugos reikalavimų. Kai reikia gauti duomenų iš bendradarbiaujančių išorės duomenų šaltinių ir (arba) kitų infrastruktūrų, užtikrinama, kad būtų atskleista tų duomenų kilmė ir remiantis pagal šį straipsnį su tais partneriais sudarytais susitarimais būtų vykdoma „LifeWatch ERIC“ duomenų politika, vadovaujant generalinės asamblėjos paskirtam vykdomosios valdybos nariui.
      3.   Naudotojai ir paslaugų teikėjai, turintys prieigą prie duomenų, techninių žinių ar kitų intelektinės nuosavybės teisių šaltinių, kuriuos saugo arba sukūrė „LifeWatch ERIC“, pripažįsta intelektinės nuosavybės teises ir kitas savininkų teises, įtvirtintas informacijos pateikties protokoluose arba susitarimuose ir susitarimų memorandumuose. „LifeWatch ERIC“ duomenų naudotojai ir paslaugų teikėjai privalo deramai užtikrinti, kad jų saugomų duomenų teisės būtų tinkamai valdomos.
      4.   „LifeWatch ERIC“ užtikrina, kad naudotojai sutiktų su prieigos sąlygomis ir kad būtų imtasi tinkamų saugumo priemonių, susijusių su duomenų saugojimu ir tvarkymu vidaus sistemose.
      5.   „LifeWatch ERIC“ paskelbia su jos saugomais duomenimis ir paslaugomis susijusių vidaus profesinių nusižengimų, saugumo pažeidimų ar konfidencialios informacijos atskleidimo tyrimo ir įtarimų išsklaidymo tvarką.
      12 straipsnis
      Įdarbinimo politika
      1.   „LifeWatch ERIC“ nediskriminuoja dėl rasės, etninės priklausomybės, religijos, lyties, amžiaus, fizinės ar psichinės negalios, seksualinės orientacijos, santuokinės padėties ar tėvystės (motinystės) statuso. Ši politika taikoma visoms darbuotojų teisėms, privilegijoms ir veiklai. „LifeWatch ERIC“ gali vykdyti moterų įdarbinimui palankią politiką – tuo tikslu, prieš paskelbdama pranešimą apie bet kokią laisvą darbo vietą, generalinė asamblėja patvirtina palankių veiksmų planą.
      2.   Vykdomasis direktorius turi darbuotojų valdymo įgaliojimą ir yra atsakingas už įdarbinimo sąlygas ir už kiekvienas pareigas, į kurias ieškoma darbuotojų, atsižvelgdamas į generalinės asamblėjos patvirtintus biudžeto apribojimus, įgyvendinimo taisykles, gaires ir generalinės asamblėjos priimtus politikos sprendimus. Jeigu nenurodyta kitaip, vykdomasis direktorius gali pavesti atlikti tam tikras funkcijas vienam ar keliems vykdomosios valdybos nariams.
      3.   „LifeWatch ERIC“ darbuotojų paieška, darbo pokalbių organizavimas, samdymas ir pareigų paaukštinimas ar pažeminimas vykdomi vadovaujantis 1 dalyje nurodytais principais, taip pat laikantis generalinės asamblėjos patvirtintose įgyvendinimo taisyklėse, gairėse, bendruosiuose įgaliojimuose arba politikos dokumentuose nustatytų įdarbinimo principų bei apribojimų.
      4.   Įgyvendinimo taisyklėse nustatyta įdarbinimo politika grindžiama generalinės asamblėjos patvirtintais principais ir sąlygomis, jai taikomi priimančiosios valstybės narės įstatymai ir kiti teisės aktai arba šalies, kurioje vykdoma „LifeWatch ERIC“ veikla, įstatymai.
      13 straipsnis
      Viešojo pirkimo politika ir mokesčių netaikymas
      1.   Visi kvietimai teikti pasiūlymus skelbiami „LifeWatch ERIC“ interneto svetainėje ir narių bei stebėtojų teritorijose. „LifeWatch ERIC“ į metinę veiklos ataskaitą įtraukia pirkimų, dėl kurių buvo organizuoti konkursai, deklaraciją.
      2.   Generalinė asamblėja patvirtina viešojo pirkimo įgyvendinimo taisykles, kuriose nustatoma minimali suma, kurią viršijančios sutartys skiriamos tik gavus mokslinės ir techninės patariamosios tarybos rekomendaciją.
      3.   „LifeWatch ERIC“ pirkimo politika grindžiama skaidrumo, nediskriminavimo ir konkurencijos principais, atsižvelgiant į poreikį užtikrinti, kad paraiškos atitiktų griežčiausius techninius, finansinius ir tiekimo reikalavimus, o pramonės atstovai ir paslaugų teikėjai būtų iš anksto informuoti apie reikalaujamas specifikacijas.